རྒྱལ་བ་མཆོད།  སེམས་ཅན་གྱི་དོན་བྱས།  ཚུར་འདུས་ཡོངས་སུ་གྱུར་པ་ལས་རིགས་འདུས་བླ་མ་རྡོ་རྗེ་ཐོད་ཕྲེང་རྩལ་སྐུ་མདོག་ཨིནྡྲ་ནི་ལའི་རི་བོ་ལ་ཉི་ཟེར་ཕོག་པ་ལྟར་མཐིང་ག་དྭངས་ཤིང་འཚེར་བ་སྤྱན་གསུམ་པ།  ལོ་བརྒྱད་པའི་ལང་ཚོ་ཅན།  ཁྲོ་འཛུམ་ཆགས་པའི་ཉམས་དང་ལྡན་པ།  ཞལ་གཅིག་ཕྱག་གཉིས་ཀྱིས་རྡོར་དྲིལ་ཐུགས་ཀར་བསྣོལ་བ།  ཡུམ་དབྱིངས་ཕྱུག་མནྡྷ་ར་བ་དམར་གསལ་གྲི་ཐོད་འཛིན་པ་ལ་འཁྱུད་པ།  ཞབས་རྡོ་རྗེའི་སྐྱིལ་ཀྲུང་ཅན།  དར་དང་རིན་པོ་ཆེ་དང་རུས་པའི་རྒྱན་དུ་མས་བརྒྱན་ཅིང་།  སྐུ་སྨད་ལ་སྟག་གི་པགས་པའི་ཤམ་ཐབས་གསོལ་བ།  འཇའ་ཚོན་འོད་ལྔ་འཁྲིགས་པའི་ཀློང་ན་བཞུགས་པ་གསལ་ལེགས་པར་བཏབ།  དེའི་ཐུགས་ཀར་ཧཱུྃ་ཡིག་མཐིང་ག་འོད་ཀྱི་གོང་བུ་ཅན་རྟག་པར་འཆར་བ།  དེ་ལས་འོད་ཟེར་འཕྲོས།  རེག་པ་ཙམ་གྱིས་སྣོད་ཀྱི་འཇིག་རྟེན་གྱི་ཞེན་པ་སྦྱངས་ཏེ་གཞལ་ཡས་ཁང་དང་།  བཅུད་ཀྱི་སེམས་ཅན་ཐམས་ཅད་ཐོད་ཕྲེང་རྩལ་གྱི་རྣམ་པར་གསལ་བཏབ།  དེ་དག་ཡིད་ཡུལ་དུ་གསལ་ལེགས་པར་ཐེབས་པ་དང་།  ལྷ་སྐུ་ཡིད་དང་གཉིས་མེད་དུ་བསྲེ།  དེ་ཡང་ཟུང་འཇུག་སྒྱུ་མ་ལྟ་བུར་བསྲེ་ཞིང་བསྒོམ།  དེ་ལྟར་ཅིར་སྣང་ཐམས་ཅད་ཡིད་དང་ལྷ་སྐུ་དབྱེར་མེད་གསལ་སྟོང་སྒྱུ་མ་ལྟ་བུར་ཤེས་པའི་ངང་བསྐྱང་ལ།  སྒྲར་གྲགས་པ་ཐམས་ཅད་སྔགས་ཀྱི་གདངས་སྒྲར་གསལ་བས་འབྲུ་གསུམ་གྱི་རྡོར་བཟླས་རྩེ་གཅིག་ཏུ་བྱ་ཞིང་།  དེས་སུན་ན་འབྲུ་གསུམ་གྱི་ངག་བཟླས་དང་།  ལས་བྱང་གི་བསྙེན་སྒྲུབ་ཀྱི་སྔགས་རྣམས་ཀྱང་ཅི་རིགས་པ་བཟླ།  ཐུན་འཇོག་ཁར་སྣོད་བཅུད་ཐམས་ཅད་འོད་དུ་ཞུ་སྟེ་རང་ལ་བསྡུས།  དེ་ཡང་ཐུགས་ཀའི་ཧཱུྃ་ལ་བསྡུས།  ཧཱུྃ་ཡང་ནཱ་དའི་བར་བསྡུས་ལ།  ཀ་དག་གཉིས་སུ་མེད་པའི་ངང་དུ་རང་བབས་སུ་མཉམ་པར་བཞགལྡང་བ་ན།  ཅིར་སྣང་ལྷ་སྐུ་སྒྱུ་མ་ལྟ་བུ།  སྒྲར་གྲགས་པ་གསུང་།  དྲན་རིག་ཐུགས་སུ་ཤེས་པར་བྱས་ཏེ་སྤྱོད་ལམ་ཐམས་ཅད་ལ་རྒྱས་གདབ་ཅིང་བསྔོ་བ་བྱའོ།  །
གཉིས་པ་རྫོགས་པའི་རིམ་པ་ལ་གཉིས་ཏེ།  གཞི་ཀ་དག་ཆོས་ཟད་དུ་ལ་བཟླ་བ་ཁྲེགས་ཆོད་དང་།  ལམ་ལྷུན་གྲུབ་འོད་གསལ་དུ་འགག་སྡོམ་པ་ཐོད་རྒལ་གཉིས་ལས།  ཕྱི་མ་ནི་གཞན་དུ་ཤེས་པར་བྱ་ལ།  འདིར་དང་པོའི་དབང་དུ་བྱས་ན་གསུམ་སྟེ།  ཞི་གནས་བཙལ་བ།  ལྷག་མཐོང་བསྐྱེད་པ།  ཟུང་འཇུག་བསྒོམ་པའོ།  ། དང་པོ་ནི།  དབེན་པར་ཆོས་བདུན་མི་འགུལ་ལུས་གནད་བྱ༔དེ་ནས་བསྐྱེད་རིམ་སྐུ་དང་ཡིག་འབྲུ་དང་༔རྡོ་ཤིང་སྣང་གྲགས་གང་ཡང་རུང་ཞིག་ལ༔མ་བཅོས་ངོས་བཟུང་བྲལ་བའི་སེམས་ཉིད་འདི༔རྩེ་གཅིག་མ་ཡེངས་དམིགས་གཏད་མཉམ་པར་བཞག༔འཕྲོ་ན་སླར་ཡང་དམིགས་རྟེན་དག་ལ་བཟུང་༔དེ་ལྟར་བྱས་པས་སེམས་ཉིད་མི་འཕྲོ་ཞིང་༔གང་གཏད་ཡུལ་ཟིན་ཇི་ཙམ་མཉམ་བཞག་གནས༔སྒོ་གསུམ་བདེས་ཁྱབ་ལོ་ཟླ་ཞག་མི་ཚོར༔གཡོ་མེད་གནས་ཚེ་ཞི་གནས་གོམས་པ་ཡིན༔ཞེས་གསུངས་ཏེ།  བསམ་གཏན་ལ་ཚེར་མ་མི་འབྱུང་བའི་དབེན་པའི་གནས་སུ་སྟན་བདེ་བ་ལ་རྐང་པ་རྡོ་རྗེ་སྐྱིལ་ཀྲུང་།  སྒལ་ཚིགས་དང་ལྟག་པ་དྲང་པོར་བསྲང་།  མགྲིན་པ་ཅུང་ཟད་དགུག་པས་ལྐོག་མའི་ཨོལ་མདུད་ནོན་ཙམ་བྱ།  ལྕེ་ཡ་རྐན་ལ་སྦྱར།  སོ་མཆུ་རང་སར་འཇོགལག་ངར་བསྲངས་པའི་མཉམ་བཞག་བྱ།  མིག་རྟེན་ལ་མི་འགུལ་བར་འཇོག་པ་ནི་ལུས་ཀྱི་གནད་དེ།  ཆ་ཆ་ནས་གྲིམ་ལྷོད་རན་པས་བདེ་བར་བཅའ།  ངག་ལྐུག་པ་ལྟར་སྨྲ་བརྗོད་སྤང་དགོས་པར་མ་ཟད་རླུང་ཡང་བཟོ་བཅོས་མེད་པར་རང་བབས་སུ་བཞགམདུན་དུ་བྲིས་སྐུའམ།  ཡིག་འབྲུའམ།  ཤིང་བུའམ།  རྡེའུ་ལྟ་བུ་དམིགས་རྟེན་གང་ཡང་རུང་བ་ཞིག་བཞགདེ་ལ་སེམས་མི་ཡེངས་པའི་རྟེན་ཙམ་བྱས།  དེའི་སྟེང་དུ་ཆེ་རེ་མིག་འབྲས་མི་འགུལ་བ་དང་རྫི་མ་འཐབ་འཐབ་མེད་པར་ལྟ་བའི་ངོས་ལ་ཤེས་པ་རང་བབས་སུ་ལྷན་གྱིས་འཇོགནུབ་མོ་ཡང་མིག་སྣ་རྩེའི་ཐད་ཀ་ཙམ་དུ་གཏད་ལ་རྟོག་པ་འཕྲོར་མི་འཇུགགལ་ཏེ་རྟོག་པ་འཕྲོ་བྱུང་ན་དེའི་རྗེས་སུ་མི་འབྲང་བར་རང་སོར་སད་ཀྱིས་བཅད་དེ་རྟེན་ལ་བསླན་ཏེ་འཇོགཐ་ན་ཞི་གནས་སྒོམ་པ་ཡིན་སྙམ་པའི་རྟོག་པ་ཙམ་ཡང་མི་བྱ་བར།  དུས་གསུམ་གྱི་རྟོག་པ་ཐམས་ཅད་བཅད་དེ་ཆེད་དུ་སྒྲིམ་ལྷོད་བཅས་བཅོས་སོགས་གང་ཡང་མི་བྱེད་པར་ཀློད་ལ་འཇོག་པ་གནད་དོ།  ། དེ་བཞིན་དུ་དམིགས་རྟེན་སྒྲ་ལྷང་ངེ་བ།  དྲི་ཆིལ་ལེ་བ་ལ་སོགས་ཏེ་རོ་དང་རེག་བྱ།  ལྷའི་བསྐྱེད་རིམ་རྡོར་བཟླས་སོགས་ཡུལ་གང་རུང་ལ་རྟེན་བཅས་ཏེ་འཇོག་པའམ།  ཡང་ན་རྟེན་ཅི་ལའང་མི་བཅའ་བར་རྟེན་མེད་དུ་ཧད་དེ་འཇོག་པ་སོགས་གང་བདེ་གཅིག་གི་སྟེང་དུ་བཞག་པས་ཆོགདེ་ལྟར་བསྒོམས་པས་རྟོག་པའི་འཆར་སྒོ་རྣམས་མང་དུ་སོང་བ་སྙམ་བྱེད་ན།  གནས་པའི་སྣ་ཟིན་པ་ཡིན་པས་ཤེས་པ་ཁོངས་ཀློད་ལ་ད་དུང་སྙིང་རུས་ཆེར་བསྐྱེད།  དེ་ལྟར་འབད་པས་རྣམ་རྟོག་ཆ་ཆ་ནས་ཞི་སྟེ་ལུས་སེམས་ལ་ཅུང་ཟད་བདེ་བའི་ཉམས་འཆར།  དེ་སྙུགས་བསྲིངས་པས་ལུས་ཡོད་དུ་མི་ཚོར་བ་དང་།  དབུགས་ཀྱང་རྒྱུ་བ་མི་ཚོར་བའི་གནས་པ་བརྟན་པོ་འོང་གསུངས་ཏེ།  ཡུལ་དྲུག་ལ་སེམས་རྩེ་གཅིག་པའི་ཞི་གནས་སྐྱེ་བ་ཡིན་ནོ།  །
གཉིས་པ་ལྷག་མཐོང་བསྐྱེད་པ་ལའང་གཉིས་ལས།  དང་པོ་ཕྱི་གཟུང་བ་ཡུལ་མེད་ནམ་མཁའ་ལྟ་བུའི་ངང་དུ་འཇོག་པ་ནི།  སྣང་གྲགས་ཆོས་ཀུན་རྨི་ལམ་སྒྱུ་མ་ལྟར༔སྣ་ཚོགས་སྣང་ཡང་རང་བཞིན་སྟོང་པ་སྟེ༔མཁའ་ལྟར་བདག་མེད་སྤྲོས་དང་བྲལ་བར་བཞག༔ཅེས་གསུངས་ཏེ།  འདི་ལྟར་སྣང་གྲགས་འཁོར་འདས་ཀྱི་ཆོས་འདི་ཀུན་རྨི་ལམ་གྱི་སྣང་བ་དང་སྒྱུ་མའི་འཕྲུལ་འཁོར་ལྟར་སྣ་ཚོགས་སུ་སྣང་ཡང་།  དཔྱད་ན་རང་བཞིན་མ་གྲུབ་པའི་སྟོང་པ་སྟེ།  ཡུལ་སྣང་དུ་འཇལ་བའི་གཟུང་བའི་ཤེས་པ་དང་བཅས་པ་རང་གསལ་སྟོང་པའི་ངང་ལ་ཆམ་གྱིས་འཇོགམདོར་ན་སྒྱུ་མར་འཛིན་པ་ཙམ་ཡང་མི་དམིགས་པར་ཆོས་ཐམས་ཅད་མཁའ་ལྟར་བདག་མེད་པས་སྤྲོས་པ་ཀུན་དང་བྲལ་བའི་ངང་ལ་མཉམ་པར་འཇོག་པ་ཡིན་ནོ།  ། གཉིས་པ་ནང་འཛིན་པ་རྩ་བྲལ་སྟོང་པར་བསྟན་པ་ནི།  དེ་ནས་གཡའ་བཅས་གསེར་འདྲའི་སེམས་ལ་བརྟག༔དང་པོ་གང་འོང་ད་ལྟ་གང་ན་གནས༔མཐའ་མར་གར་འགྲོ་དབྱིབས་དང་ཁ་དོག་གང་༔དེ་ལྟར་ཞིབ་ཏུ་བརྟགས་པས་སེམས་ཉིད་འདི༔མ་སྐྱེས་མི་གནས་མི་འགག་ཁ་དོག་དང་༔དབྱིབས་མེད་ངོ་བོ་ངོས་བཟུང་བྲལ་བ་ཡི༔བརྗོད་མེད་ནམ་མཁའ་ལྟ་བུར་རིག་པའི་ཚེ༔དེ་ཀའི་ངང་དུ་བཟོ་མེད་ལྷོད་ཀྱིས་ཀློད༔ཅེས་གསུངས་ཏེ།  ཡུལ་ཡུལ་ཅན་དུ་འཇལ་བྱེད་ཀྱི་སེམས་ལ་བརྟགས་ཏེ།  དེ་ཡང་ཝལ་གྱིས་ཤར་བའི་རྟོག་པ་གང་སྐྱེས་དེ་ཀདང་པོ་གང་ནས་བྱུང།  ད་ལྟ་གང་ན་གནས།  མཐའ་མར་གར་འགྲོ།  གང་དུ་འགག་རྩད་བཅད།  དེ་བཞིན་དུ་དབྱིབས་ཁ་དོག་ཅི་འདྲ་འདུག་བརྟགདབྱིབས་སུ་གྲུབ་ན་རིང་ཐུང་སོགས་སུ་གྲུབ་མ་གྲུབ་དང་།  ལྟ་མཁན་རང་ཀ་སུ་ཡིན་པར་འདུག་སོགས་ཕུ་འདེད་མདའ་འདེད་དུ་སྐད་ཅིག་ཙམ་ཡང་མ་ཡེངས་པར་རྩད་བཅད།  དེ་ལྟར་ཞིབ་ཏུ་བརྟག་ཅིང་དཔྱད་པས་ལྟ་མཁན་སེམས་དེ་གང་དུའང་བརྗོད་དུ་མེད་པའི་དངོས་མེད་ཅིག་འདུག་ཟེར་ན།  དེ་ཡང་སེམས་འདི་ཡོད་པ་ལྟར་སྣང་བ་ནི་རྟོག་པས་བསླད་པ་སྟེ།  དོན་ལ་ངོ་བོ་གང་ཡང་མེད་པས་དང་པོར་སྐྱེས་པའི་རྒྱུས་སྟོང་།  མ་སྐྱེས་པ་ལ་གནས་མཁན་མེད་པས་གནས་པ་ངོ་བོས་སྟོང་།  མི་གནས་པ་ལ་འགག་ཏུ་མེད་པས་འགག་པ་རང་གི་མཚན་ཉིད་ཀྱིས་སྟོང་།  དེ་བཞིན་དུ་དབྱིབས་ངོ་བོ་ངོས་བཟུང་དང་བྲལ་བས་གང་དུའང་མ་གྲུབ་པའི་སྟོང་པ།  གང་གིས་ཀྱང་མ་བསྒྲིབས་པའི་གསལ་ལེ་བ།  ཧྲིག་གེ་བ།  ཡེ་རེ་བ།  རྗེན་ནེ་བ་སྟེ།  བརྗོད་དུ་མེད་པའི་དཔེ་ནམ་མཁའ་ལྟར་དཔྱད་ར་མེད་པ་དེ་ཀ་རང་རིག་དང་མ་བྲལ་བ་ནི་ལྷག་མཐོང་ཡིན་པས།  དེ་ལ་བཅས་བཅོས་གང་ཡང་མི་བྱེད་པར་དེ་ཀའི་ངང་དུ་ལྷོད་ཀྱིས་ཀློད་ལ་འཇོག་གོ།
གསུམ་པ་ཟུང་འཇུག་ཏུ་བསྒོམ་པ་ནི།  སྣང་སེམས་དབྱེར་མེད་མཐའ་བྲལ་བརྗོད་མེད་ངང་༔གང་ཤར་བཟོ་བྲལ་རང་བབས་ཅེ་རེ་བ༔བདེ་ལུགས་ཤིག་གེ་རྗེས་མེད་སང་ངེ་བ༔རྒྱ་ཡན་ཆལ་ལེ་མཐའ་བྲལ་ལྷོད་ཀྱིས་བཞག༔ཕྱི་ནང་བར་མེད་ནམ་མཁའ་ལྟ་བུར་འཆར༔དེ་ཚེ་སྐུ་བཞིའི་ངོ་བོར་མངོན་བྱང་ཆུབ༔ཅེས་གསུངས་ཏེ།  གང་ཤར་ལ་བཅས་བཅོས་མེད་པར་དེ་ཀའི་རང་ངོ་ལ་ཆེར་གྱིས་བལྟས་ཏེ།  རང་བབས་སུ་ཅེར་རེ།  བདེ་ལུགས་སུ་ཤིག་གེརྗེས་མེད་དུ་སང་ངེ་།  རྒྱ་ཡན་དུ་ཆལ་ལེ།  མཐའ་བྲལ་དུ་ལྷོད་དེ།  འཛིན་མེད་དུ་ཁྲོལ་ལེ་བཞགདེ་ཡང་རྣམ་པར་རྟོག་པའི་ཕྲེང་བ་མཐོ་དམན།  བདེ་སྡུགལེགས་ཉེས།  བླང་དོར་སོགས་ཆོས་ཅི་ལྟར་སྣང་།  གང་ལྟར་ཤར་ཡང་།  ཅི་ཤར་གང་སྣང་གི་རང་ངོ་ལ་ཆེ་རེ་བལྟས་པ་ན་ཕྱི་ནང་བར་སོགས་ཐ་སྙད་ཀུན་ལས་གྲོལ་བ་ནམ་མཁའ་ལྟ་བུར་འཆར་བས་དེ་ཀའི་ངང་དུ་བཟོ་མེད་དུ་འཇོག་པ་སྟེ།  ནམ་མཁའ་ཆེ་ལས།  སྔར་རྗེས་མི་དཔྱད་འདས་པའི་འདུ་ཤེས་དོར།  ། ཕྱིས་སྔུན་མི་བསུ་ཡིད་ཀྱི་འབྲེལ་ཐག་བཅད།  ། བར་དུ་འཛིན་མེད་ནམ་མཁའི་ངང་དུ་བཞག། ཅེས་སོ།  ། དེ་ནས་བསྒོམ་ཚུལ་རྣམ་པ་གསུམ་གྱིས་བོགས་དབྱུང་བ་ལས།  དང་པོ་སྟོང་པ་ནམ་མཁའ་ལྟ་བུར་བསྒོམ་ཚུལ་ནི།  ལུས་མི་གཡོ་བ་ཆོས་བདུན་བཅའ།  དབང་པོ་རྫིང་བུའི་ཟླ་གཟུགས་ལྟར་མ་འགགས་རང་གསལ་དུ་བཞག་ནས།  གང་སྣང་ཅེར་གྱིས་བལྟས་ཏེ་ཕྱི་ནང་བར་མེད་ཧར་སང་ངེ་།  བུན་ནེ།  ཤིག་གེ་ལྟ་སྟངས་གཅུན་ལ་བཞག་གོ། གསལ་བ་མེ་ལོང་ལྟ་བུའི་བསྒོམ་ཚུལ་ནི།  གང་སྣང་རང་གསལ་འཛིན་མེད་ཀྱི་ངང་དུ།  སལ་ལེ།  ཝལ་ལེ།  ཡེ་རེ་བཞག་གོ། འཆར་བ་རྦ་རླབས་ལྟ་བུའི་བསྒོམ་ཚུལ་ནི།  རྣམ་རྟོག་འགྱུས་སམ་འགྱུར་བཅུག་སྟེ།  འགྱུ་བ་གང་ཤར་དེའི་ངོ་བོ་ལ་ཆེར་གྱིས་བལྟས་པས་རྦ་རླབས་ཆུར་ཐིམ་པ་ལྟར་འཛིན་མེད་དུ་ཁྲོལ་གྱིས་འགྲོ་སྟེ།  དེ་ཁོ་ནས་གནས་འགྱུ་བསྲེས་ཏེ་བོགས་དབྱུང་ངོ་།  ། དེ་ཡང་དང་པོས་མི་རྟོག་པ་དང་།  གཉིས་པས་བདེ་བ།  གསུམ་པས་གསལ་བའི་བོགས་འདོན་དུ་འགྲོ།  ཕྱི་མ་གཉིས་ལའང་ལུས་གནད་དབང་གནད་སྔ་མ་ལྟར་བྱ་ཞིང་།  དམིགས་སྐོར་གསུམ་པོ་འདི་འཕྲོས་དོན་ཞལ་ཤེས་མའོ།  ། དེ་ལྟར་གནས་པ་ཞི་གནས།  གསལ་བ་ལྷག་མཐོང་།  དབྱེར་མེད་པས་ཟུང་འཇུག་སྟེ།  གཞི་རྫོགས་ཡེ་གྲོལ་སྐུ་བཞིའི་ངོ་བོར་མངོན་པར་བྱང་ཆུབ་པ་ཞེས་བྱའོ།  །  གསུམ་པ་རྗེས་ཀྱི་རིམ་པ་ནི།  དེ་ལྟར་འགྲོ་འཆགཉལ་འདུགགཏམ་སྨྲ་བ།  སྔགས་བཟླ་བ།  ཁ་ཏོན་བྱེད་པ།  ཟས་ཟ་བ་སོགས་སྤྱོད་ལམ་གྱི་དུས་ཐམས་ཅད་དུ་མིག་མ་འགུལ་བར་ཆེ་རེ་མ་ཡེངས་པར་བཞག་པས་གཡོ་ཟོལ་མེད་པའི་སྒོམ་ཐེབས་པ་ན་ངོ་སྤྲད་པ་བྱ་སྟེ།  ཞིབ་ཏུ་བརྟག་དཔྱད་དེ་ལྟར་ངེས་རྙེད་ཚེ༔རིག་པའི་ཐོག་ཏུ་ངོ་སྤྲོད་གདབ་པར་བྱ༔སྐྱེ་མེད་སྟོང་ཆའི་ངོ་བོ་ཆོས་ཀྱི་སྐུ༔རང་གདངས་འགག་མེད་འཆར་བ་ལོངས་སྤྱོད་རྫོགས༔གཉིས་སུ་མེད་པའི་རྩལ་ལས་སྤྲུལ་པའི་སྐུ༔དེ་ལྟར་རྣམ་པ་གསུམ་དུ་ཐ་དད་ཀྱང་༔ངོ་བོ་གཅིག་འདུས་ངོ་བོ་ཉིད་ཀྱི་སྐུ༔སྐུ་བཞི་ལྷུན་གྱིས་གྲུབ་པའི་བདག་ཉིད་དོ༔ཞེས་གསུངས་ཏེ།  འདི་ལྟར་སེམས་ཀྱི་གཤིས་སྐྱེ་འགག་གནས་གསུམ་དང་དབྱིབས་ཁ་དོག་སོགས་གང་དུའང་མ་གྲུབ་པའི་སྐྱེ་མེད་སྟོང་པ་ཉིད་དུ་རྟོགས་པའི་ཆ་དེ་ནི་ཆོས་ཀྱི་སྐུ།  ཡེ་ཤེས་ནི་སྟོང་པ་ཉིད་ཀྱི་ཡེ་ཤེས་སོ།  ། དེ་ལྟར་སྟོང་བདོ་བའི་ཚེ་ན་རང་གདངས་འགག་པ་མེད་པ།  སལ་ལེ་བ།  ཡེ་རེ་བ།  རྗེན་ནེ་བ།  ཧྲིག་གེ་བར་འཆར་བ་དེ་ནི་ལོངས་སྤྱོད་རྫོགས་པའི་སྐུ།  ཡེ་ཤེས་ནི་སོ་སོར་རྟོག་པའི་ཡེ་ཤེས་སོ།  ། དེ་ལྟར་གསལ་བཞིན་པ་ལ་སྟོང་།  སྟོང་པའི་ངོ་བོ་གསལ་བ།  རང་བཞིན་གཉིས་སུ་མེད་པའི་རྩལ་ཚོགས་དྲུག་གི་སྣང་བ་སྣ་ཚོགས་སུ་ཤར་བའི་ཚེ་ནའང་ངོ་བོ་ཉིད་ལས་མི་གཡོ་བ་ནི་སྤྲུལ་པའི་སྐུ།  ཡེ་ཤེས་ནི་མེ་ལོང་ལྟ་བུའི་ཡེ་ཤེས་སོ།  ། དེ་གསུམ་རྣམ་པ་ཐ་དད་དུ་སྣང་ཡང་ངོ་བོ་དབྱེར་མི་ཕྱེད་པས་གཅིག་ཏུ་འདུས་པ་ནི་ངོ་བོ་ཉིད་ཀྱི་སྐུ།  ཡེ་ཤེས་ནི་མཉམ་ཉིད་ཡེ་ཤེས་སོ།  ། སྐུ་བཞི་ལས་ཕྲིན་ལས་ལྷུན་གྲུབ་ཏུ་འབྱུང་བ་ནི་བྱ་བ་གྲུབ་པའི་ཡེ་ཤེས་སོ།  ། ཡང་ངོ་བོ།  རང་བཞིན།  ཐུགས་རྗེ་གསུམ་ཞེས་ཀྱང་བྱ་སྟེ།  གཤིས་སྐྱེ་བ་མེད་པ་དེ་ངོ་བོ།  གདངས་འགག་པ་མེད་པ་དེ་རང་བཞིན།  རྩལ་ཅིར་ཡང་འཆར་བ་དེ་ཐུགས་རྗེའོ།  ། གཞན་ཡང་སེམས་རྟོག་མེད་ཀྱི་ཆ་དེ་ཇི་ལྟ་བ་མཁྱེན་པའི་ཡེ་ཤེས།  སྣ་ཚོགས་སུ་གསལ་བ་དེ་ཇི་སྙེད་པ་མཁྱེན་པའི་ཡེ་ཤེས།  དེ་གཉིས་དབྱེར་མེད་པ་ནི་དབྱིངས་དང་ཡེ་ཤེས་དབྱེར་མེད་ཅེས་བྱའོ།  ། ཧྲིལ་གྱིས་དྲིལ་ཏེ་རིག་ཐོག་ཏུ་ངོ་སྤྲད་ན།  ད་ལྟར་གྱི་རིག་པ་དྲན་བསམ་གྱི་བཅོས་བསླད་མ་བྱས་པའི་ཝལ་ལེ་བ།  སང་ངེ་བ།  སལ་ལེ་བའི་ད་ལྟའི་རིག་པ་འདི་བཞི་ཆ་གསུམ་བྲལ་གྱི་ཆོས་སྐུར་ངོ་སྤྲད།  ཕྱམ་བརྡལ་བ་ཉིད་རང་བྱུང་གི་ཡེ་ཤེས་སུ་ངོ་སྤྲད།  སྔ་ཕྱི་དྲན་རྟོག་གིས་མ་བསླད་པའི་ཐ་མལ་གྱི་རིག་པ་རིག་གེ་བ།  སང་ངེ་བ།  ཤར་དུས་ཉིད་ནས་རང་རིག་དང་མ་བྲལ་བས་དྲན་རྟོག་རྗེས་མེད་རང་སར་ཡལ་ནས་བྱུང་ཚོར་གཞིར་ཐིམ་པ་ནི་རང་གྲོལ་དུ་ངོ་སྤྲད་པ་སྟེ།  གདིང་གྲོལ་ཐོག་ཏུ་བཅའ་བ་ཞེས་བྱའོ།  ། དེ་དག་ཀྱང་མདོར་བསྡུས་ཙམ་བརྗོད་པ་སྟེ།  རྒྱས་པར་མདོ་རྒྱུད་ཀྱི་ལུང་སྦྱོར་ལ་སོགས་པས་རྒྱབ་བརྟེན་ཏེ་མྱོང་བ་ཅན་གྱི་བླ་མའི་ཞལ་ལུང་ལས་ངེས་ཤེས་བསྐྱེད་པར་བྱའོ།  །
ཚུལ་འདི་སྨྱོས་བཙུན་དྷརྨ་ཤྲཱི་ཡིས།  ། མིང་དོན་མཐུན་པའི་གྲོགས་མཆོག་འགྱུར་མེད་ཀྱི།  ། དགོངས་ཁྲིད་ཁོ་ནར་དམིགས་ནས་ཟིན་རིས་སུ།  ། འབད་པས་བྲིས་པའི་ངལ་བ་འགྲོ་ལ་བསྔོ།  ། འོན་ཀྱང་མཚན་ལྡན་བླ་མའི་དྲུང་།  ། ཟབ་མོའི་གདམས་པ་ལེགས་ཐོབ་ཀྱང་།  ། གདམས་པ་དཔེ་ཆའི་ལྡེབས་ལུས་ནས།  ། ཆོས་དང་གང་ཟག་ཡ་བྲལ་བས།  ། རྟོགས་པའི་ཉམས་མྱོང་མི་ལྡན་ཕྱིར།  ། ནོར་འཁྲུལ་འགལ་བ་ཡོད་སྲིད་པས།  ། གང་མཆིས་བླ་མ་མཁའ་འགྲོ་ཡིས།  ། བཟོད་མཛད་ཐུགས་རྗེས་བདག་ལ་གཟིགས།  ། ཕྱིས་མཁས་གྲུབ་མི་ཕམ་ཆོས་སྐྱོང་རྒྱལ་མཚན་གྱི་བཀའ་ལུང་གིས།  གཞུང་ཚིག་རྣམས་ཆ་ཚང་དང་།  རྒྱབ་རྟེན་གྱི་ལུང་འདྲ་བྲི་ཐུབ་ན་ལེགས་པར་འདུག་གསུངས་པ་ལྟར།  རྩ་བ་རྡོ་རྗེའི་ཚིག་རྣམས་དཀྱུས་སུ་བྲིས།  རྒྱབ་རྟེན་གྱི་ལུང་འགའ་རེ་མཆན་བུའི་ཚུལ་དུ་སླར་བཏབ་པ་ཡིན་ནོ།  ། ཤུབྷཾ། །  ། །